Sepie-akteurs hou lyf model vir liefdadigheidDie manne van GMR het die hemde laat waai vir ‘n kalenderfotosessie ten bate van liefdadigheid. (Foto: Verskaf) kykNET-sepiekykers wat hulle elke weeksaand in die intriges van die Stryders en hul mense op Getroud met rugby (GMR) inleef, kan nou ook uitsien na ŉ kalender waarin hul gunsteling-akteurs en aktrises pryk. Die span van GMR het onlangs model gespeel voor Willem Botha, wat benewens sy sangtalent ook ŉ kranige fotograaf is, se kameralens. Volgens kykNET is die doel van die kalender, waarin sterre soos Altus Theart (Faffa Beltrami), David Louw (Simon) en Sean van Noordwyk (Reitz Bekker) te sien is, om geld vir skryfbehoeftes in te samel, wat in Januarie versprei sal word onder behoeftige leerders om hulle skooljaar mee te begin. Christel van den Bergh, oftewel Renate, smeul voor die kamera. (Foto: Verskaf) “Een van ons groot verkoopspunte is die sexiness van ons akteurs en hulle werk hard aan hul lywe. Ons het toe besluit dit is tyd dat hulle hul lywe wys,” het Rudo van Heerden, publisiteitsbestuurder vir GMR, op die kykNET-program Bravo! gesê. “Wêreldwyd is dit ŉ bekende ding dat kalenders uitgebring word met gewaagde foto’s, wat deur mense opgeraap word. Mense wat vir Blitz, Maryke of Renate op hulle lessenaars wil hê, gaan dit nou kan kry.” Van Heerden het gesê die kalender is steeds familievriendelik, al het van die akteurs hul hemde laat waai vir die fotosessie. Die Getroud met rugby-kalender is van vandag aanlyn te koop en kos tussen R150 en R500, afhangende van die grootte. Bestel die kalender hier.